Document ID: 32009R0780

KOMISSION ASETUS (EY) N:o 780/2009,
annettu 27 päivänä elokuuta 2009,
Euroopan yhteisöjen muuta henkilöstöä kuin virkamiehiä koskevien palvelussuhteen ehtojen 28 a artiklan 2 kohdan kolmannen alakohdan ja 96 artiklan 2 kohdan kolmannen alakohdan täytäntöönpanosäännösten vahvistamisesta
EUROOPAN YHTEISÖJEN KOMISSIO, joka
ottaa huomioon Euroopan yhteisöjen muuta henkilöstöä kuin virkamiehiä koskevat palvelussuhteen ehdot, joista on säädetty neuvoston asetuksessa (ETY, Euratom, EHTY) N:o 259/68 (1), ja erityisesti niiden 28 a artiklan 2 kohdan kolmannen alakohdan ja 96 artiklan 2 kohdan kolmannen alakohdan,
ottaa huomioon kyseisten artiklojen 2 kohdan mukaan perustetun asiantuntijakomitean lausunnon,
sekä katsoo seuraavaa:
(1)
Euroopan yhteisöjen muuta henkilöstöä kuin virkamiehiä koskevien palvelussuhteen ehtojen 28 a artiklan 2 kohdan kolmannessa alakohdassa vahvistetaan edellytykset, joiden perusteella entinen tilapäinen työntekijä, ja 96 artiklan 2 kohdan kolmannessa alakohdassa edellytykset, joiden perusteella entinen sopimussuhteinen toimihenkilö, joka jää työttömäksi palvelussuhteensa lopullisesti päättyessä Euroopan yhteisöjen toimielimessä, saa työttömyyskorvauksen.
(2)
Kyseisten artiklojen 2 kohdan soveltamiseksi tarvittavien säännösten antaminen on komission tehtävä.
(3)
On tarpeen varmistaa, että entinen tilapäinen tai sopimussuhteinen työntekijä täyttää asuinpaikkansa toimivaltaisten viranomaisten soveltamassa lainsäädännössä asetetut velvollisuudet, jotka hänen olisi täytettävä ollakseen oikeutettu työttömyyskorvaukseen tämän lainsäädännön mukaan.
(4)
Korvaukseen oikeutettujen ja hallintoyksiköiden sekä kansallisen hallinnon ja yhteisön hallinnon välisissä suhteissa olisi oltava johtoajatuksena menettelyjen yksinkertaistaminen.
(5)
Työllisyys- ja työttömyysasioissa toimivaltaisten kansallisten viranomaisten ja komission välistä yhteistyötä tehostetaan erityisesti sähköisellä tietojenvaihdolla muun muassa EESSI-hankkeen (sosiaaliturvatietojen sähköinen vaihtojärjestelmä) puitteissa,
ON ANTANUT TÄMÄN ASETUKSEN:
1 artikla
Saadakseen Euroopan yhteisöjen muuta henkilöstöä kuin virkamiehiä koskevien palvelussuhteen ehtojen, jäljempänä ’palvelussuhteen ehdot’, 28 a artiklan 2 kohdan kolmannessa alakohdassa ja 96 artiklan 2 kohdan kolmannessa alakohdassa säädetyn työttömyyskorvauksen näiden yhteisöjen entisen tilapäisen tai sopimussuhteisen työntekijän, joka täyttää kyseisten artiklojen 1 kohdassa säädetyt edellytykset, on meneteltävä seuraavasti:
1)
hänen on esitettävä sille yhteisöjen toimielimelle, jossa hän työskenteli, kahdeksan päivän kuluessa palvelussuhteensa päättymisestä kyseisessä toimielimessä, todistus, josta käy ilmi
a)
että hän on palvelussuhteensa päätyttyä työttömänä;
b)
että hänellä on asuinpaikka jossakin Euroopan yhteisöjen jäsenvaltiossa tai hän on asettunut asumaan johonkin Euroopan yhteisöjen jäsenvaltioon;
c)
hänen asuinpaikkansa osoite;
2)
ja
a)
hänen on ilmoittauduttava työnhakijaksi asuinpaikkansa toimivaltaisille työviranomaisille niin pian kuin mahdollista ja viimeistään 30 päivän kuluttua palvelussuhteensa päättymisestä yhteisöjen toimielimessä;
b)
jos kansallisessa lainsäädännössä säädetään työttömyysetuuksista, hänen on esitettävä etuuksien saamiseksi hakemus asuinpaikkansa toimivaltaisille viranomaisille niin pian kuin mahdollista ja viimeistään 30 päivän kuluttua palvelussuhteensa päättymisestä yhteisöjen toimielimessä;
3)
edellä 2 kohdan a alakohdassa tarkoitetun ilmoittautumisen yhteydessä esitettävä edellä mainituille työviranomaisille todistus, jonka hän on saanut siltä yhteisöjen toimielimeltä, jossa hän työskenteli, jotta nämä viipymättä täyttäisivät sen tai ainakin kohdan, jossa todistetaan, että kyseinen henkilö on ilmoittautunut työnhakijaksi. Tämän asetuksen liitteenä oleva todistusmalli voidaan korvata yksinkertaisemmalla ilmoituksella, joka lähetetään esimerkiksi sähköpostitse, jos komissio, joka edustaa kaikkia yhteisöjen toimielimiä, ja kyseiset kansalliset viranomaiset ovat niin sopineet;
4)
hänen on viipymättä toimitettava täytetty todistus sille yhteisön toimielimelle, jossa hän työskenteli;
5)
hänen on oltava asuinpaikkansa toimivaltaisten viranomaisten työnhakijoihin ja työttömyysetuuksien tai muiden samankaltaisten etuuksien saajiin soveltaman lainsäädännön mukaisten velvollisuuksien ja valvonnan alainen;
6)
ja
a)
toisen 2 kohdassa tarkoitettua ilmoittautumista seuraavan kalenterikuukauden alusta lukien esitettävä kunkin kuun alussa asuinpaikkansa työviranomaisille, ja tarvittaessa työttömyysviranomaisille, todistuslomake, jonka avulla näiden on, niin pian kuin mahdollista, todistettava:
-
onko hän ilmoittautunut työnhakijaksi ja hakenut työttömyysetuuksia tai muita samankaltaisia etuuksia asuinpaikkansa kansallisen lainsäädännön mukaisesti,
-
onko hän täyttänyt 5 kohdassa tarkoitetut velvollisuudet,
-
onko hänellä oikeus työttömyysetuuksiin tai muihin samankaltaisiin etuuksiin ja jos on, mikä on näiden määrä ja mille ajalle niitä on myönnetty;
b)
lähetettävä a alakohdassa tarkoitettu todistus, jonka malli on tämän asetuksen liitteenä, 15 päivän kuluessa todistuksen antamisesta sille yhteisöjen toimielimelle, jossa hän työskenteli, toimitettavaksi välittömästi komissiolle. Todistus voidaan korvata yksinkertaisemmalla ilmoituksella, joka lähetetään esimerkiksi sähköpostitse, jos komissio, joka edustaa kaikkia yhteisöjen toimielimiä, ja kyseiset työviranomaiset ovat näin sopineet.
2 artikla
Entinen tilapäinen tai sopimussuhteinen työntekijä on velvollinen välittömästi saattamaan työnantajanaan toimineen toimielimen sekä komission tietoon kaikki tilannettaan tai perheenjäsentensä tilannetta koskevat muutokset, joilla on vaikutusta palvelussuhteen ehtojen 28 a artiklan 2 kohdan kolmannen alakohdan ja 96 artiklan 2 kohdan kolmannen alakohdan säännösten soveltamiseen.
3 artikla
Vaikka entinen tilapäinen tai sopimussuhteinen työntekijä menettäisi sovellettavan kansallisen lainsäädännön mukaan kokonaan oikeutensa kansallisiin etuuksiin, hänen on säilyttääkseen oikeutensa palvelussuhteen ehtojen 28 a artiklan 2 kohdan kolmannessa alakohdassa ja 96 artiklan 2 kohdan kolmannessa alakohdassa säädettyyn korvaukseen oltava edelleen näiden etuuksien saajille määrättyjen velvollisuuksien ja valvonnan alainen. Samoin hänen asuinpaikkansa toimivaltaiset viranomaiset ovat edelleen velvollisia soveltamaan häneen kyseisiä velvollisuuksia ja valvontaa.
4 artikla
Entisen tilapäisen tai sopimussuhteisen työntekijän, joka on täyttänyt 1 artiklassa tarkoitetut muodollisuudet jäsenvaltiossa, on aina muuttaessaan asumaan toiseen jäsenvaltioon palvelussuhteen ehtojen 28 a artiklan 4 kohdassa säädettynä tai 96 artiklan 4 kohdassa säädettynä työttömyyskorvauksen myöntämisaikana, ilmoittauduttava viimeistään 30 päivän kuluttua työnhakijaksi uudessa asuinvaltiossaan ja täytettävä muut 1 artiklassa luetellut muodollisuudet.
5 artikla
Kumotaan Euroopan yhteisöjen muuta henkilöstöä kuin virkamiehiä koskevien palvelussuhteen ehtojen 28 a artiklan täytäntöönpanosäännösten vahvistamisesta 13 päivänä tammikuuta 1988 annettu komission asetus (EHTY, ETY, Euratom) N:o 91/88 (2).
6 artikla
Tämä asetus tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 27 päivänä elokuuta 2009.

Labels: 10
15